
PROLOG 


“Kepada pemandu-pemandu yang sedang menuju ke arahjalan 
Bara, diharap bersabar kerana beberapa jalan utama sedang 
diperbaiki, ekoran insiden tidak disengajakan apabila pihak berkuasa 
tempatan telah membuat satu serbuan, lalu memberkas banyak 
sumber yang boleh menambahkan bekalan. Oleh yang demikian, 
pemandu-pemandu jangan terlalu ghairah untuk segera ke Jalan Bara. 
Lopak dan lecak masih terlalu dalam dan menyebabkan kemalangan 
yang teruk. Pembekal telah memaklumkan minuman batu, aset-aset 
canda ghairah muda yang diimport dari Aina, Aiwan, Hailan, dan 
Nesia juga dikatakan terputus. Walaupun reputasi melanda 
mengatakan sambutan menggalakkan apabila teknik pemasaran cara 
akuarium menarik ramai penggemar, Justeru.. 

Bezztss... tups! 

Segera Rasta mematikan laporan lalu lintas yang diudarakan 
terus-menerus dari corong radio di kenderaannya. Sambil kepala 

meliar dan matanya melingas meluru beberapa jalan utama menuju 
ke Jalan Bara. Kesesakan yang dilaporkan sebentar tadi benar-benar 
terjadi. Ramai pemandu sedang tercari-cari jalan altematif untuk 
segera ke Jalan Bara. Kehairanan membelit seluruh isi mindanya yang 
menguasai ketika itu. Sedangjalan Bara ialah jalan yang berlopak dan 
kasar-kasar lubang becaknya. Masih ramai yang ingin dan terns 
memilih untuk melaluinya. 

Lingkaran resah. 

Beberapa gadis beipakaian separuh, dipeluk erat rakan lelaki 
sambil menari perlahan di satu sudut samar. Tiada muzik yang 
mengiringi gerak santai itu. Tiada ritma yang mendodoi emosi 
mereka. Tangan kanan di punggung botol hitam. Tangan kiri di 
punggung mongel gadis. Punggung mereka sama-sama meliuk di satu 
petala fantasi. Rasta mengalih pandangan dari susur jalan gelap 
menuju keluar jalan sunyi. Sepi menghias lorong, pekat teriak dalam 
malam. 

Rasta meninggalkan penghuni rona di jalur yang diselusuri tanpa 
sebarang soalan dan jawapan pasti. Dia tidak mahu mengutip erti di 
awal pengembaraannya mencari jalan, barangkali. Serta tidak mahu 
untuk menokok kerunsingan di mukaddimah jasmaniahnya. Lalu dia 
meneruskan perjalanan malamnya. 

Lingkaran ruwet. 

Salah satu lorong menuju ke Jalan Bara, jalan sunyi dihuni sulit 
derita beberapa pencinta setia, dengan kotak-kotak kertas menjadi 
kamar, cadar dan gebar malamnya. Lilin malap melonggok, dihembus 
angin. Dan segalanya kelam. Muram menjadi-jadi. Jarum-jarum 
berselerak di sisi sudu, picagari dan kertas timah. Kudis-kudis, nanah 
dan darah melekat memamah kulit tua pencinta setia. Pencinta setia 
mengabdi diri separuh mati — berbekal baki-baki hidup yang hampa. 
Baki-baki hidup dan masa menjadi hamba kepada satu-satunya cinta 
yang sia-sia. 

Rasta menghampiri salah seorang daripada mereka. Rasta masih 

di dalam kenderaannya. Dan mula bersuara, “Zombi tidak tidur lagi?” 

“Kamu siapa? Tidak nampakkah aku sedang buat apa? Aku 
sedang tidur. Tapi cuma suku, suku sedang sedar, suku sedang berkata 
dan suku lagi di awanku. Kamu mahu turut serta ke awanku? Merasa 
sesuatu yang menjadi milikku? Semua menjadi milikku.” 

Tergetar-getar. Zombi huyung-hayang. Jalannya tidak jejak. 
Hampir-hampir terjatuh. Ditahan-tahan. Gagal. Lalu rebah 
berhampiran parit di belakang sebuah restoran. Cit ... cit ... cit ...! 
Beberapa ekor tikus bertempiaran. Zombi kelihatan kalut dalam 
dunianya. Khayal di sana; syurga katanya. 

Rasta memperlahankan kenderaannya. Mara. Menjenguk dari 
dalam kenderaannya. Zombi tidak sedar. Namun tangan kanannya 
masih menggaru-garu kesan tusukan jarum suntikan di lengan kiri. 
Matanya separuh lena. Mungkin dia terns berada di awannya. Awan 
atau syurga yang dikejar beberapa ketika, mengheret seluruh hidup ke 
lembah bahana selamanya. 

Lingkaran Rengek. 

Tepu malam masih muda buat memangkinkan mereka yang 
semakin ghairah diulit ‘cinta’nya. Rasta Cuba menahan batuk punca 
habuk luar jendela kenderaannya. Sengaja tidak menutup penuh 
jendela kaca, menghirup udara luar di tengah malam. Bukan mencari 
penyakit namun cuba berada di mandala itu. Merasai kalut dan kabut 
di sebuah lorong yang rona cukup asing bagi dirinya, barangkali. 
Menghayati, mendalami kemudian menjiwai dengan menghirup 
udara yang sama. Aneh. 

“Eh, encik seorang diri malam-malam begini mahu mencari 
cinta segera?” 

Rasta terkejut ketika disapa Rama-rama bersayap warna-warni 
dalam nada menggoda. Dan harum memaksa deria aromanya 
menyantap. Matanya menatap separuh jag susu bergetah di dada 
Rama-rama. 

“Cik Rama-rama! Kenapa tidak tidur lagi?” 

“Aku mencari cinta untuk kepompongku agar terus bernyawa. 
Terns mengharung hidup. Encik, encik mencari apa di tengah malam 
begini?’ ujar Rama-rama menjawab pertanyaan Rasta. 

“Saya mencari jalan pulang - setelah sesak di beberapa jalan 
utama. Almaklumlah di tengah kota besar begini. Kenderaan pula 
lebih banyak daripada jalan raya. Lebuh raya pun seperti sama, 
sesaknya tidak segan-segan. Rama-rama masih belum pulang?” jawab 
dan tanya Rasta jujur dan lembut. Dia cuba juga untuk memahami 
dan mendapatkan jawapan terus melalui mulut Rama-rama bersayap 
warna-warni itu. 

“Belum. Selagi ada yang sudi membeli cinta, saya akan menjual 
sewajarnya. Saya terbang dahulu ya. Hati-hati di lorong begini,” 
belum pun sempat Rama-rama bersayap warna-wami menjawab 
jawapan untuk jalan pulang’, dia terbang meninggalkan Rasta. 
Sempat pula menasihati Rasta yang kemudian tersenyum 
membayangkan Rama-rama juga mampu menaburkan nasihat yang 
naif begitu ~ hati-hati di lorong begini, sedangkan dirinya sendiri 
bagaimana, fikirnya. 

Di dalam kenderaan, Rasta menyambung kembali maklumat di 
deria dengarnya - menghidupkan radio yang dipadam tadi. Fikiran 
masih kusut-masai. Berserabut, berselirat. Dia masih menelusuri 
jalan-jalan itu. Mencari jalan keluar di antara jalan menuju Jalan Bara 
yang gelap-gelita, ‘sibuk’ dengan urus niaga penyusurnya. 

“... manakala jalan menuju ke Jalan Kayangan cukup tenang 
dan santai. Beberapa premis dikatakan hampir tutup kerana tiada 
sebarang urus niaga dilakukan. Tiada pengunjung yang sudi membeli 
buku-buku, kitab-kitab, dan wacana serta wahana ilmiah apabila 
mereka melalui jalan itu. Entah di mana silapnya, kadar cuma 
beberapa kerat warga penduduk dan pelancong yang hadir. Yang 
muda pun hanya yang berbulu tebal di muka dan dagu. Berseluar 
senteng dan berbaju labuh ke lutut. Suatu ketika dahulu jalan itu 

menjadi jalan utama yang diimpikan dan diidamkan meskipun 
terpaksa mempertaruhkan nyawa untuk ke Sana. Meskipun terpaksa 
memberikan darah sebagai syaratnya. Kini sebaliknya yang berlaku. 
Malahan kelihatan insan-insan daif dan musafir yang memohon 
pertolongan, terbiar dan kaku di situ. Di satu jalan berturap yang 
selesa. Baiklah, kita akan menerima laporan selanjutnya dari jalan 
menuju Jalan Bara.” 

Bezztts ... tups! 

Rona rembes. 

Rasta segera mematikan radio setelah mendapati seseorang di 
kejauhan. Juwita barangkali, gerak detik hatinya. 

Rasta menghampiri. Benar, Juwita! 

Seperti tadi, dia memperlahankan kenderaannya. Hairan, Juwita 
menangis. Juga seperti permulaan, Rasta yang memulakan mencari 
jawapan — yang sering mendesak mindanya memenuhi kotak-kotak 
aksara seperti sebuah teka silang kata. Mesti dipenuhi setiap aksara 
agar tidak keliru untuk mendapatkan jawapan yang tepat. 

“Mengapa Juwita menangis?” Diamatinya halus setiap gerak 
bibir merah yang mungil itu, masih dalam esakan yang sayu. 

“Saya kesal,” singkat dan ringkas. Juwita masih teresak-esak. 
Sambil tisu nipis putih mengesat jujuran deras air matanya. Dia tidak 
hirau kepada sesiapa jua dia memberi jawapan kepada soalan itu. 
Yang tiba-tiba muncul di depan mata ~ lalu bertanya kenapa Juwita 
menangis? 

“Mengapa?” Rasta meminta penjelasan. Jawapan yang masih 
tergantung mendesak Rasta mencungkil tentang perkara sebenar, 
secara psikologi. 

“Saya kesal kerana menghadiahkan satu-satunya bukti cinta saya 
kepadanya sempena hari lahirnya. Dia terlalu setia. Kesungguhan 
sikapnya — mengambil berat, lebih memberi, menyatakan perkataan- 
perkataan manis yang tidak pernah habis - menjadikan saya seperti 

benar-benar diperlukan. Yang punya ‘seseorang’ untuk menghargai 
saya. Menyayangi saya. Namun setelah menerima hadiah, dia 
meninggalkan saya.” Juwita mula menangis, lebih perlahan dan 
terkawal. Setelah segala-galanya diluah usai sementara serabut yang 
mengongkong fikirannya. 

Rasta terdiam. Dia mula dapat menangkap makna kata Juwita. 
Gadis remaja yang jujur rawak durj any a. Juwita berada di antara dua. 
Jalan Bara dan sebuah lorong kecil, menuju Jalan Kayangan. 

“Lalu, apa tindakan dan fikiranmu selepas ini, Juwita?” sambung 
Rasta meninta jawapan telus Juwita. 

“Saya tidak tahu. Saya dalam dilema,” Juwita masih mencari 
kepastian kepadajalan yang bakal dilaluinya nanti, meski kesal dengan 
bekas tindakannya. 

“Juwita fikirlah elok-elok. Yang lepas tidak boleh dikembalikan. 
Memaki dan menyesali kesilapan lalu tanpa membetulkan dan 
menginsafi itu tidak sebenar-benar kehidupan. Ya? Kuatkan 
semangatmu,” nasihat ringkas Rasta merujuk ke arah Jalan 
Kayangan, agar Juwita tidak lagi memijak lopak, kemudian luka 
semula untuk mengulangi jalan menuju ke Jalan Bara. 

“Mengulangi. Dan mengulangi. Jangan ya, Juwita!” jerit hati 
kecilnya. Kemudian Juwita berlalu dengan semangat yang baharu. 
Mudah-mudahan... detik harapan Rasta. 

Lingkaran Runsing. 

Melihat dari kejauhan, Juwita semakin hilang daripada 
pandangan. Meninggalkan kesan emosi yang mendalam, amat dalam 
diri Rasta. Terdetik sesaat untuk menghunjam ke langit gender 
dengan serangkap ungkap kata terhimpun sekitar benaknya, ‘hawa, 
sayangi dirimu sejujurnya sebelum dia menyayangimu bermakna’. 
Jauh juga Rasta jinjingjela realiti fikirannya. 

“Apa yang awak menungkan?” Tiba-tiba Rasta dikejut oleh kata- 
kata seorang lelaki. Bercelak kemas dan pekat. Biru hitam warnanya. 

Berjanggut nipis. Sambil mengusap-usap janggutnya, kemudian 
membetul rapi zip beg hitam yang dibimbit di sisi. 

“Tidak ada apa-apa Naqib ... Naqib sedang buat apa di sini?” 
Rasta hairan. Ada saki-baki aroma harum yang biasa digunakan pak 
ciknya. Tapi ‘Naqib’ itu bukan pak ciknya. Di lorong sunyi, berlopak 
yang dalam malahan lecak dan keruh; sebuah lorong di antara lorong 
sepi menuju kejalan Bara, juga ada Naqib di sini! Sepatutnya Naqib 
bergegas menggunakan jalan yang elok dan lancar menuju kejalan 
Kayangan. Aduh, sulit! Fikiran Rasta kacau. 

“Saya memang selalu di sini,” jawapan bagi pertanyaan Rasta 
memerangkap segalanya. Bukan merungkai. Rasta keliru. Bertambah. 

“Cuma kalian yang tidak perasan. Syhhh... barangkali kerana 
saya berpakaian begini,” Naqib senyum sinis meleret mengheret Rasta 
untuk bertanya lagi. 

“Naqib selalu di sini, memantau? Atau mengikut jejak langkah 
Asri al-Havana mentor Naqib yang digilai ramai pengikutnya?” 
Perkataan akhir yang hampir klise itu pada fikirannya selain anjakan 
paradigma, komited dan kompromi, terpacul daripada mulut Rasta. 

“Tidak. Saya sukakan suasana di sini. Saya juga manusia biasa. 
Ah, usah bertanya lagi. Mahu ikut saya?” seloroh pelawaannya. 
Mengajak Rasta menjiwai dengan jujur lorong-lorong itu. Menuju ke 
Jalan Bara. 

Rasta terkesima berbaur galau yang melampau. Sempat 
menyambutnya dengan kata ‘terima kasih’ atas pelawaan ‘ikhlas’ itu. 
Sambil memerhatikan Naqib berbusana putih bersih beredar 
meninggalkannya. Sayup-sayup keputihan itu hilang tenggelam dalam 
kehitaman malam. Rasta tidak berasa asing lagi dengan sikap Naqib. 
Sungguh. Dan pada pendapatnya, tiada makna untuk melabelkan 
manusia dalam kamus hidup manusia. Kecuali Dia yang berhak. 

Lingkaran intiha, 

Rasta sedar, insaf, akur dalam benak fikirnya, meskipun jalan 

dan lorong menuju Jalan Kayangan begitulah hakiki, Dia yang tahu 
untuk merubah semuanya. Hati — tidak mustahil untuk kembali 
mencari jalan yang berlopak dan lecak. Dia juga yang Maha Tahu 
untuk menghadiahi sebuah hidayah di jalan yang tenang itu. Yang 
telah berturap lama - terserah Rasta untuk mengimbangi, 
mengimbangi dan mengimbangi lagi. Sebagai insan biasa; yang punya 
autoriti mutlak menentukan jalan-jalan bahagia yang mendamaikan 
dan kekal di antara lingkar rona. Fikiran Rasta menerawang jauh 
menjulang. 

Rasta terhenti di jalan kecil menuju ke arah Jalan Kayangan. 
Cuma Jalan Kayangan. 

“Sekian sahaja laporan kesesakan yang ingin disampaikan. Agar 
kalian bijak memilih jalan yang sepatutnya dilalui,” tiba-tiba corong 
radionya bersuara semula - dengan sendiri, kemudian berhenti. Rasta 
terkesima tahap maksima dalam layang fikirannya. 

Kejutan menikam getar dan degup jantungnya. Rupa-rupanya 
Izrail sedang menariknya. 



BAB 

1 


“Yang pertama adalah cinta. Kau dan aku tidaksama. Yangkedua adalah 
harapan. Kau adalah aku, aku adalah kau. Aku fikir dalam kedua hal itu, kau ada 
di dalam diriku. Dan aku adalah diriku, ” - Kimi. 

Androidtopia, 30,3030 Masihi 

Sekarang sedang berlangsung perhimpunan agung tentera robot 
Kerajaan Androidtopia. Kelihatan bertrilion aneka robot berhimpun 
mengikut ras-ras dan kasta. Kesemuanya bergerak-gerak seperti 
hidup. Berkepala, tangan dan kaki. Mereka juga mengeluarkan suara. 
Persis manusia. 

Ketua Androidtopia bersuara, “Bumi akan menjadi milik kita. 
Tangkap semua manusia dan jadikan mereka sebagai hamba. Ya! 
Rihanna, kau pergi ke bumi terlebih dahulu. Kau bertanggungjawab 
memimpin pasukan robot ke sana, jangan sampai gagal! Kerana kau 


9 



adalah baka robot yang terhebat!” 

“Baik!” Rihanna menjawab dengan yakin. Kemudian dia 
menyambung, “Bala tentera Androidtopia sekalian. Penaklukan bumi 
kita mulakan sekarang. Mula!” Rihanna mengangkat tangannya yang 
digenggam ke langit tan da kesetiaan yang tidak berbelah bagi kepada 
raja dan bangsanya. Rambut perangnya beralun-alun ditiup angin 
dan keyakinannya semakin terserlah sebagai seorang ratu yang 
mewakili bangsa Android itu. 

Arau, Perils; Malaysia — Hari ini ... 

Panas! Suhu bilik mencapai 47 C memang sangat merimaskan 
Rasta. Sudahlah dahaga, Pelam Hamm Manis pula harganya 
sungguh mahal! Sebiji boleh mencapai RM 50. Terhalang jugalah 
hasrat Rasta untuk menikmatinya di kala musim panas yang seperti 
sekarang. Rasta keluar dari dewan kuliah Fakulti Kejuruteraan 
Mekatronik dan memecut motosikalnya, keluar dari Gerbang 
UniMAP menuju ke Arau. Hatinya panas. Pertandingan Rekacipta 
Robot yang ingin disertainya tidak mendapat sambutan rakan- 
rakannya. Alasan mereka, kelas terlalu padat dan mahu menumpukan 
perhatian dalam pelajaran. 

“Ah, macamlah kalau tak masuk pertandingan apa-apa, purata 
nilai gred kalian akan tinggi!” getus hatinya. Geram. 

Oleh itu, dia lebih rela bergerak solo saja dalam pertandingan 
itu. Tarikh pertandingan hanya tinggal lagi lima bulan. Rasta pening 
kepala memikirkannya. Dia mahu pulang, rehat lebih baik baginya. 
Dia ingin meluahkan segalanya yang terbuku. Neneklah tempat Rasta 
meluah rasa dan menenangkan resah. Rumah nenek terletak di 
hujung sawah padi saujana mata memandang. Padi juga sedang 
menghijau. Ada juga petak-petak yang berwarna kuning. Relung yang 
terbakar juga ada akibat kemarau yang menggila. Di situlah Rasta 
tinggal bersama nenek. Di rumah kecil di hujung sawah. Setelah ayah 
dan ibunya meninggal dunia. Sewaktu Rasta masih baru mahu 
mengenal dunia. 

“ Arghhh! Panas! Sudahlah panas tiada air pula di bilik mandi. 
Nenek!” jerit Rasta. Dia bengang bercampur stres. 

“Rasta, pakai semula bajumu dan man segera ikut nenek,” pujuk 
Maryam sambil mengetuk pintu bilik air. 

Maryam menyuruh Rasta ke biliknya. Di bahagian depan bilik, 
terdapat mihrab yang menjadi unjuran kiblat tempat Maryam selalu 
menunaikan solat. 

Di hadapan mihrab, Maiyam dan Rasta berdiri. Rasta bingung, 
ingin mendirikan solat bagaimana jika tiada air untuk berwuduk? 
“Ajaran baharukah nenek?” bisik Rasta sambil matanya terbeliak. 
Maryam memandang Rasta yang berpeluh sedari tadi. Dia tersenyum 
melihat cucunya. Lucu. 

“Ayuh, kita ke tempat yang paling sejuk di dunia!” jerit Maiyam 
kegirangan. Tidak dilupakan juga beg tangan rona pelanginya, tetap 
dibimbit bersamanya. Terus, dia menarik tangan cucunya dan 
memasuki ruang mihrab itu. 

Sejuk. Angin mendem-dem. Salju. Beku! “Dimensi apakah ini 
nenek?” tanya Rasta. Dia kebingungan, dan bersin kerana 
osmokawalaturan badannya menyesuaikan sistemnya terhadap 
pembahan suhu. 

“Mahu sejukkan badanlah. Kau katakan tadi panas, panas dan 
panas bukan? Nah, nenek bawa Rasta ke tempat yang paling sejuk di 
dunia. Antartika!” nenek menempelak. Rasta tersengih. “Apa kena 
dengan nenek? Kurang kalsium atau Osteoperosiskah?” Rasta sempat 
bergurau. 

Angin di Antartika berderu melayangkan guguran salji pejal. 
Keadaan sekeliling agak gelap kerana Antartika tidak mendapat 
cahaya mentari setiap hari. Solstis musim panas di Hemisfera Utara 
menambahkan lagi kedinginan atmosfera. Suhu ekstrim yang 
mencapai -89 C itu menjadikan ia sebagai biom paling tundra. Tidak 
terhhatpun kawasan perumahan dibina di situ. Yang ada cuma salji. 

ais batu dan hujan salju yang hanya mampu diadaptasi oleh fungi, 
alga, nematoda dan anjing laut bersama beruang kutub. Zon itu 
dideklarasikan sebagai zon bebas oleh penduduk dunia. Tiada 
penaklukan. Tiada keberhasilan. 

Berlantaikan ais, berbumbungkan awan hitam pekat, Rasta dan 
Maryam melangkah perlahan-lahan meredah ribut salji. Langkah 
mereka agak sukar. Ekor tudung litup Maryam beralun-alun ditiup 
angin. Peluh di dahi Rasta juga sudah kering. Wajah mereka 
dihinggapi butir-butir salji. Panas yang tadinya membara kini bertukar 
menjadi dingin mencengkam tulang. 

Maryam menyeluk beg pelanginya. Dikeluarkan sehelai sejadah 
berwarna merah lalu dibentangkan di atas lantai ais. 

“Wah, nenek ingin mendirikan solatkah? Tapi di mana arah 
kiblatnya?” Rasta bertanya dengan agak serius bercampur terkejut 
dengan tindakan Maryam. 

“Bukanlah Rasta. Rita tidak boleh berjalan begini. Agak sukar 
dan membahayakan. Ayuh, injakkan kakimu di atas sejadah ini, dan 
kita akan terbang,” kata Maryam. 

Mereka terbang menggunakan sejadah ajaib. Rasta tidak 
terkejut. Dia tahu yang neneknya mempunyai banyak barang aneh 
bersifat ajaib. Menurut Maryam, ia adalah sejadah yang dimiliki oleh 
arwah suaminya, Yusuf. Maryam selalu bercerita tentang Yusuf. Dia 
sangat aktif mengembara dan bertabligh ketika muda. Dia juga 
banyak mengumpulkan barang-barang ajaib sepanjang 
pengembaraannya. Bagi Maryam, Yusuf adalah sufr dan cendekiawan 
terhebat yang bertakhta di hatinya. Yusuf dikatakan terperangkap 
dalam dimensi masa yang berbeza sewaktu ingin menguji mesin masa 
ciptaannya. Mungkin ajalnya sudah sampai di situ. Selepas kehilangan 
Yusuf, Maryam sedaya-upaya menyambung usaha mencipta mesin 
masa impian suaminya. Akhimya ia menjadi kenyataan. Pernah dua 
tiga kali Rasta menggunakan mesin masa itu untuk kembali ke waktu 
kuliah dan peperiksaan akibat terbangun lewat. Dan berjaya. 

Kenangan itu tersingkap kembali dalam mandala mindanya sewaktu 
dia di udara merentasi ribut salji bersama-sama cucunya. 

Sewaktu terbang di udara tundra, Rasta dapat melihat beruang 
kutub dengan matanya sendiri. Seperti sedang dalam progi'am 
lawatan sambil belajar pula. Tiba-tiba teipandang olehnya suatu 
objek sfera biru seumpama bola boling, sedang berkelip-kelip 
bercahaya. 

“Apa tu nenek? Ayuh kita ke sana nenek, saya temampak sebiji 
bola boling di situ!” jelas Rasta sambil menghalakan jari telunjuknya 
ke arah objek sfera yang terletak di kaki bukit ais di suatu sudut. 
Maryam mengangguk setuju dan mengarahkan sejadah ajaibnya 
menurunkan altitud penerbangan. Mereka menghampiri objek biru 
itu. 

“Tit, tit, tit, tiiittt!” Tuli sebentar. Bingit sekali bunyi yang 
dikeluarkan oleh bola itu. Menyakitkan telinga dan sungguh 
merimaskan. Walaupun dalam deruan ribut salji, bunyi bingit bola itu 
tetap jelas kedengaran. Sekali-sekala ia bergerak-gerak sendiri. 
Bergolek-golek dan melompat-lompat sambil bersinar-sinar. 
Sementelah mereka ralit memerhatikan bola itu, dengan tidak 
semena-mena langit menjadi mendung, kemudian menjadi semakin 
gelap. Awan berkepul-kepul bergulung di atas kepala mereka. Angin 
semakin laju bertiup secara menegak dari langit ke lantai tundra. 
Terdapat cahaya seakan-akan halilintar tercetus dari gumpalan awan 
tersebut. Ah, rupa-rupanya ada objek persis jentera berat sedang 
keluar dari kepulan nebula awan hitam itu! Rasta dan Maryam kaget 
dan bertempiaran mencari tempat yang selamat untuk berlindung. 
Mereka tidak mahu menjadi awah di situ. Dihempap oleh jentera 
berat yang entah dari mana datangnya. “Gedebum!” ia menghempap 
lantai bumi tundra. 

“Apa itu nenek?” Rasta bertanya dengan seribu persoalan. 

“Entahlah, nenek pun tidak tahu” jawab Maryam ringkas. 

Pusat Angkasa Negara IV; Taiping, 1998 - Dimensi Alam 
Ghaib 

Dari makmal Pusat Angkasa Negara kelihatan banyak skrin 
komputer yang menyiarkan gambar-gambar jasad samawi 
angkasaraya. Suasana pada ketika itu agak suram bercampur cemas. 

Terdapat beberapa skrin komputer memancarkan gambar 
secara terputus-putus. Sudah pasti transmisi maklumat beriaku 
bersama gangguan. Atau mungkin terdapat kerosakan di bahagian 
penataan satelit di angkasa sana. 

“Profesor Sutra, kami mendapati Satelit Megat Terawis kita 
telah musnah!” Dr. Mustafa melaporkan kejadian yang beriaku dari 
ibu pejabat Pusat Angkasa Negara, Banting. 

“Apa, Megat Terawis dah musnah?” Profesor Sutra amat 

terkejut. 

“Bukan itu saja, gi'aviti planet bumi juga didapati jatuh. Satu 
tenaga luar biasa dikesan mendekati sistem suria dan ia masih dalam 
siasatan!” Dr. Mustafa menyambung laporannya. 

“ Hm... kalau begitu nampaknya ia dah semakin dekat dengan 
sistem suria kita sekarang ni. Kalau dibiarkan begini, bumi kita pasti 
akan hancur berkecai,” jawab Profesor Sutra. 

Mendengar kenyataan tersebut, tangan Rasta yang menyentuh 
papan kekunci komputer utama turut menggeletar. Dia juga amat 
risaukan masa depan bumi. 

“Ya, itu dah tentu,” jawab Dr. Mustafa ringkas. 

“Kami dah terima imej yang sempat dihantar oleh Megat 
Terawis,” Dr. Arif Anuar pula melaporkan dari skrin komputer yang 
berlainan. 

“Ah... Betulkah?” Profesor Sutra terkejut bercampur takut. 

“Saya akan hantar imej tersebut ke Taiping sekarang,” balas Dr. 
Arif Anuar. 

“Rasta, cepat aktifkan komputer utama kita!” Profesor Sutra 
mengarahkan anaknya untuk mencerap imej tersebut agar dapat 
dianalisis dalam kadar segera. 

“Baik, ayah!” Rasta terns mencapai papan kekunci komputer 
utama dan bersedia. 

Kedengaran suara Dr. Mustafa dan Dr. Arif Anuar panik dari 
dalam talian. 

“Ah! Apa yang patut kita buat?” Dr. Mustafa menjerit dari dalam 
talian namun skrin komputer utama gagal memancarkan visual Dr. 
Mustafa. 

“Tak mungkin! Ia sudah semakin hampir. Sebarang apa yang 
dilintasinya pasti akan musnah! Bahaya ni!” Dr. Arif Anuar bersuara 

pula. 


Imej tersebut masih belum sampai di Stesen Taiping. Profesor 
Sutra kaget. Berdegup kencang jantungnya. Ingin tahu apa yang 
dikecohkan oleh kedua-dua pakar angkasa negara itu. Skrin hablur 
cecair plasma seluas 120 inci itu masih belum bergambar. Gelap. 

“Ayah, imej dah diterima! Bersedia untuk penyiaran imej!” jerit 
Rasta. 

Terpampanglah imej jasad berwama hitam seakan-akan sebutir 
bintang, berpusar-pusar dengan asap gelap di timur dan baratnya. Di 
kutub utara dan selatan bintang hitam itu terdapat satu medan api 
bersulam halilintar yang berwarna kelabu bercampur merah sedang 
menyala dan akan memusnahkan setiap jasad yang dilanggarinya. 
Profesor Sutra dan Rasta tercengang melihat imej tersebut. Saiznya 
seolah-olah berganda-ganda lebih besar daripada matahari di sistem 
suria. 

“Apa?!” mata Profesor Sutra terbeliak dan mulutnya terlopong 
melihat ‘planet’ hitam tersebut. Begitu juga Rasta. 

Dalam beberapa saat kemudian, pancaran visual tersebut lenyap 
dan talian terputus. Dr. Mustafa dan Dr. Arif Anuar juga gagal 
dihubungi dari Stesen Taiping. Gelap. 

Tiadayang dapat merasa apa yang kita rasa. Apabila kita sedih, apabila 
kita duka, apabila kita pilu, apabila kita hiba. Tapi pernahkah kita bertanya 
kepada dia. Setiap hari apabila kita sedang mencerminkan diri ini. Apa khabar 
kamu, apa khabar hati, apa khabar jiwa dan seluruh tubuh ini? - Chakra. 

Kamu adalah aku tapiaku bukanlah kamu. Kamu menjadi' akuyang sebenar- 
benarnya aku. Kita sentiasa bersama tapi tidakpemah bersua. Kamu selalu di sisi, 
akuyang selalu mencari - Sufi. 

Dapatkah aku terima dengan hati yang terbuka. Andai sudah sampai waktu 
untuk berada di depanku. Mungkin di kiri kananku, mungkin di depan belakangku. 
Mungkinkah aku bersyukur ataupun menunduk malu - Rasta. 

Rasta menyambung kembali maklumat di deria dengamya - 
menghidupkan radio yang dipadam tadi. Fikiran masih kusut-masai. 
Berserabut dan berselirat. Dia masih menelusuri jalan-jalan itu. 
Mencari jalan keluar di antara jalan menuju gelap-gelita, ‘sibuk’ 
dengan urus-niaga penyusurnya. 

Bezztts ... tups! 

“Budak kecil pergi mengaji, pergi mengaji di waktu hujan. 
Sudahkah engkau mengenal diri, kau kata dah kenal Tuhan... Sekian 
sahaja laporan kesesakan yang ingin disampaikan. Agar kalian bijak 
memilih jalan yang sepatutnya dilalui,” tiba-tiba corong radionya 
bersuara semula — dengan sendiri, kemudian berhenti. 

